**2-րդ կրթական հարթակ**

**28-րդ շաբաթ**

***Նախորդ դասի ստուգում/ծանոթություն։***

**Դասասկզբյան հարց ու պատասխան աշակերտների հետ**

**Դասը սկսել դպրոցի ուխտով։** *Աշակերտների հետ կարդալ ուխտի տեքստը, անհրաժեշտության դեպքում այն նորից մեկնաբանել։*

* **Գրականություն -** Կրկնել«Ի՞նչ նվիրեմ» բանաստեղծությունը (էջ 26)

Աշակերտները պետք է կարողանան կարդալ դասանյութը և պատասխանել հետևյալ հարցերին

* Ինչի՞ մասին էր բանաստեղծությունը:
* Պատմիր, թե Նուշիկը ի՞նչ նվիրեց մայրիկին Ապրիլի 7-ի առթիվ:
* Դու ի՞նչ ես պատրաստվում նվիրել քո մայրիկին Մայրիկների տոնի առթիվ:
* **Ուղղագրություն** – Թելադրության միջոցով վերհիշել հետևյալ բառերի գրության ձևը՝ *քաղցր, թանկագին, գույնզգույն, թուղթ*
* **Բառագիտություն**-Բացատրել հետևյալ բառերի իմաստը․
	+ *Թանկագին – բարձր գին ունեցող, հարազատ, սիրելի (փոխաբերական իմաստով)*
	+ *Արժանի – հարմար, համապատասխան*
* *Գույնզգույն – շատ գույներով, բազմագույն*
* **Քերականություն** – «Ը» հնչյունի ուղղագրությունը։ Բառերը վանկերի բաժանելով վերհիշել «ը» հնչյունի ուղղագրական կանոնները։
* **Մշակույթ -**  **Զատիկ**։ Հարցերի միջոցով քննարկել Զատկի վերաբերյալ դասանյութը։
	+ Ի՞նչ է խորհրդանշում Զատիկը։
	+ Ի՞նչպես վարվեց Հիսուսն իր ընկերների հետ և ի՞նչ պատվիրեց նրանց։
	+ Ինչպե՞ս վարվեցին չար մարդիկ Հիսուսի հետ։
	+ Ի՞նչ պատահեց Հիսուսի մահից հետո։
	+ Ինչպե՞ս են մարդիկ իրար ողջունում այդ օրը։

***Նոր դաս։***

* **Գրականություն** – «Սեխը վանկերի բաժանվեց» պատմությունը (էջ 27)
* **Բառագիտություն** – Թեմատիկ բառերի բացատրություններ
* **Ուղղագրություն** – *լուրջ, սեխ, անհամբեր, հետևել* բառերի ուղղագրություն*,* բառաթելադրություն
* **Քերականություն** – «Տողադարձի» մասին
* **Մշակույթ** – **Գարուն**

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

**Գրականություն –** «Սեխը վանկերի բաժանվեց» պատմությունը (էջ 27)

* Ինչի՞ մասին էր պատմությունը:
* Հասմիկը սեխի շերտը և նրա մանր կտորները ինչերի՞ նմանեցրեց. Ինչո՞ւ:
* Ըստ վանկերի քանակի` բառերը քանի՞ տեսակ են լինում:

**Բառագիտություն –** Բացատրել հետևյալ բառերի իմաստը․

* + Խոշոր – մեծ
	+ Անհամբեր – չհամբերող, համբերություն չունեցող, սպասել չկարողացող
	+ Մանր – փոքր
	+ Ամբողջ – լրիվ, բոլոր

**Ուղղագրություն** – Սովորել`*լուրջ, սեխ, անհամբեր, հետևել* բառերի ուղղագրությունը

**Քերականություն** –«Տողադարձի» մասին

* Պատահում է, որ բազմավանկ բառը տողում չի տեղավորվում, և մենք ստիպված ենք լինում նրա մի վանկը կամ վանկերի մի մասը տեղափոխել հաջորդ տող, այսինքն`**տողադարձ կատարել**:

Սակայն հաճախ մենք երկմտում ենք` չիմանալով, թե բառի որ մասը թողնենք, որը` տեղափոխենք: Օրինակ, ինչպե՞ս տողադարձել **կապույտ** և **հանձնել** երկվանկ բառերը` կապ–ույտ թե՞ կա-պույտ, հան-ձնել թե՞ հանձ-նել:

Ահա այստեղ է, որ մեզ օգնության են գալիս տողադարձի երկու հիմնական կանոնները:

1. Տողադարձի ժամանակ հաջորդ տողը տարվող մասը չպետք է սկսվի ձայնավորով: Օրինակ, կա-պույտ:
2. Տողադարձի ժամանակ հաջորդ տողը տարվող մասը պետք է սկսվի միայն մեկ բաղաձայնով: Օրինակ, հանձ-նել:

**Մշակույթ –** **Գարուն։ ԱԹԱԲԵԿ ԽՆԿՈՅԱՆ**

Ձմեռն անցավ…
Եկավ գարուն…
Ձյունը հալվեց,
Լցվեց առուն:
Արև ծագեց Արևելքից,
Ծիլեր քաշեց
Գետնի տակից:
Տաք հարավից
Եկան հավքեր,
Բույն հյուսեցին
Ընկեր-ընկեր:
Ծառը պտկեց,
Տվեց բողբոջ,
Աղբյուրն հանեց
Անուշ խոխոջ:
Փռվեց կակաչ
Սարի լանջին,
Կարմրեց մորին
Թփի միջին:
Դաշտը թավիշ
Զգեստ հագավ,
Կանգնեց քարին
Երգեց կաքավ:
Արոտ գնաց
Ծնած մաքին,
Կաթը տվեց
Անուշ ձագին:

**Հարցեր և առաջադրանքներ**

* Ինչի՞ մասին է բանաստեղծությունը:
* Դու սիրո՞ւմ ես գարունը. Ինչո՞ւ:
* Նկարիր գարունը քո պատկերացմամբ:

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ գրականության և մշակույթի դասանյութերը, վերարտադրել սեփական խոսքերով, և պատասխանել դասավերջի հարցերին։
* Հասկանալ և հիշել «Տողադարձի» մասին և բերել օրինակներ:
* Վերհիշել Այբուբենը:
* Մասնակցել խմբային աշխատանքներին։